Valke red vrou van ‘mensehandelaars’Argieffoto ŉ 22-jarige vrou is Sondag met haar gesin in King William’s Town in die Oos-Kaap herenig nadat sy van beweerde mensehandelaars in Gauteng gered is. “Die jong vrou, ŉ gekwalifiseerde skoonheidsterapeut, het ŉ advertensie op die internet gesien van ŉ werksaanbod vir ŉ skoonheidsterapeut by ŉ skoonheidsalon in ŉ ander land,” het kapt. Anelisa Feni, woordvoerder van die Valke, gesê. “Sy het aansoek gedoen vir die pos en is dadelik versoek om van Oos-Londen na Gauteng te reis. Met haar aankoms het hulle haar in kennis gestel dat sy Dinsdag na die betrokke Afrika-land sou reis.” Volgens Feni het die ma alarm gemaak toe sy agterdogtig geword het oor die hele reis. “Daar is bevind dat ŉ werkspermit nie uitgereik is nie, en dat die dogter die land slegs vir een maand sou kon besoek, maar volgens die voornemende werkgewer sou sy ses maande lank in dié land werk. Sy het die Valke in Oos-Londen gekontak wat op hul beurt Interpol in kennis gestel het om die wettigheid van die skoonheidsalon te ondersoek.” Die ondersoek het aan die lig gebring dat die skoonheidsalon eintlik ŉ restaurant is. “Die taakspan het na Johannesburg gereis en die slagoffer is by OR Tambo Internasionale Lughawe gered net voor sy op die vliegtuig sou klim,” het Feni bygevoeg. Die ondersoek duur voort.